Jamie Foxx a Class FM vendége volt, még Rúzsa Magdit is énekelt – videó
Az új, többek közt Stohl András vezette Morning Show-ban beszélgettek az épp Budapesten forgató Oscar-díjas színésszel, aki a MAHASZ-lista dobogósait is véleményezte a műsorban.
Talán Friderikusz Sándor fénykora óta nem volt ilyen sztárvendég magyar műsorban – és aki most azt mondaná, hogy ez csak rádió, annak mutatjuk az alábbi videót, amelyen 360 fokban lehet megnézni Jamie Foxx Morning Show-beli szereplésének egy részletét.

A videóban a Class FM reggeli programjának új műsorvezetői, Stohl András, Janklovics Péter és Pataki Zita a MAHASZ magyar slágerlistájának első három helyezettjét játssza le a rendkívüli zenei tehetséggel is megáldott színésznek – a Halott Pénz és a Soulwave dalai annyira nem jöttek be neki, de Rúzsa Magdi Jel című számát még énekelgette is egy kicsit.

„Elképesztő élmény volt a ma reggeli műsor! Kicsit mindannyiunknak izzadt a tenyere, de Jamie nagyon közvetlen volt és gyakorlatilag mindent bevállalt, amit kértünk tőle” – mondta Stohl András a műsor után.

Jamie Foxx szerint a legfontosabb dolog az életben a szórakozás és a szórakoztatás. Kevesen tudják róla, hogy stand uposként kezdte karrierjét, így nagyon hamar megtalálták a közös hangot a Morning Show műsorvezetőjével, Janklovics Péterrel, akivel egy Snoop Dogg-számot is előadtak közösen, Pataki Zitának pedig lelkesen segített az időjárás-jelentésben.

A világsztár több zenés filmben is bebizonyította már, hogy helyét énekesként is megállja (a Ray című filmben Ray Charles-t alakította Oscar-díjat érően), de a slágerlistákon is szerepelt, hiszen ő énekel Kanye Westtel közösen a Gold Digger című számban, amit a rádió hallgatóinak élőben is előadott.

A három műsorvezető arról is érdeklődött, hogy mennyire tartja negatívnak a magyar embereket – ezen a kérdésen a színész igazán meglepődött. „Miért? Ti azt gondoljátok magatokról, hogy negatívak vagytok?” – kérdezte Jamie. „Iszonyatosan jól éreztem magam, amíg itt voltam. Különböző helyekre megyünk minden egyes nap és az emberek mosolyognak, így az a tapasztalatom, hogy mindenki nagyon jófej” – folytatta.

A színész azt is elmondta, hogy az emberek többsége nagyon közvetlennek és barátságosnak tartja őt, ezért ritkán illetődnek meg tőle. A közel egy órás adás során a színész korábban sosem látott oldalát mutatta meg a rajongóknak és elmondta, hogy a Tavaszi szél vizet áraszt című dal nagyon tetszett neki, így ezt a műsorvezetőkkel közösen el is énekelte, sőt, Stohl Andrással a Mamma Mia című musicalből előadták az S.O.S. című számot, hiszen mindketten játszottak már a darabban. Stohl a közös énekért cserébe meghívta a színészt a következő előadására, amit Jamie el is fogadott, így a szerencsés nézők akár találkozhatnak is a sztárral a következő Mamma Mia előadáson.

Az adásból még több részlet megtekinthető a Class FM Facebook-oldalán.

Foxx egyébként az év egyik legjobban várt filmjében, az Edgar Wright (Haláli hullák hajnala, Vaskabátok, Scott Pilgrim a világ ellen) által rendezett Baby Driverben is játszik majd, de Budapesten épp az új Robin Hood-filmet forgatja.

Kultúra – frissen, első kézből. Kövesse a HVG Kult Facebook-oldalát!
rádió Morning Show Stohl András jamie foxx Janklovics Péter Pataki Zita Class FM